《题蒙泉》
宋代·俞汝尚

幽人斸寒泉，井甃名曰蒙。井贵德不改，蒙以养为功。

非徒玩清冷，润液幽芳丛。说筑傅岩下，伊耕莘野中。

静守一夫事，勤政王道隆。孔孟不得志，日月经高穹。

休哉圣贤心，养私而用公。宇宙间生民，草木与昆虫。

仁渐而秾郁，义惨而庞洪。泓泓此中泉，与物资天功。

勿谓短绠浅，海底渊源通。勿谓一勺轻，洗涤人心空。

近林郁青苍，远涧与冲融。往往中间云，霶霈起天风。

汲引即所利，孰遣榛莽丰。有道无得丧，孰患番险濛。

君子修诸业，虑初而图终。为君赋此诗，勿厌吾道穷。

作者简介：湖州乌程人，字仁廓，一字退翁，号溪堂居士。仁宗庆历二年进士。神宗熙宁初签书剑南西川判官，时王安石当国，欲引置御史，使弹击异己，汝尚知安石荐用之意，力辞免。后从赵抃于青州，以屯田郎中致仕。卒年七十余。